《代上皇太子寿二十韵》
宋代·许及之

阖辟乾坤迥，胚腪历数长。较论今鲜俪，诣绝古非常。

八帙尊尧典，千龄格舜裳。孙枝绵奕叶，国本系元良。

南极昭穹覆，东储应寿昌。九秋开令节，五日届重阳。

照曜辰仪肃，氤氲甲观祥。玉卮传锡嘏，瑶乐奏称觞。

茅土仙潢润，芝兰宝砌芳。元勋来阀阅，嘉耦奉尊章。

庆事川方至，欢呼殿未央。恭惟天继体，仰止日重光。

拟把涓埃报，难将算数量。皇图恢远驭，寿域振遐荒。

寝事龙楼问，班陪虎胄行。神明推大尹，惠养式群方。

朝夕渊冲地，窥瞻简乐堂。不能鞭朽钝，何物介陵冈。

再拜占霄象，千门祝夜香。两宫千万岁，三圣共无疆。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。